4.500 nye studerende havde i dag første dag på Aalborg Universitet. Sidste år var de nye studerende samlet til fælles morgenmad på Honnørkajen, men på grund af coronavirus er alt i år anderledes.

Studiestarten på Aalborg Universitet bliver normalt fejret med fest og farver, men sådan er det ikke i år. Restriktioner på grund af coronavirus har betydet, at tingene bliver gjort helt anderledes, end de plejer, og det har givet nok at tænke på for Studentersamfundet ved Aalborg Universitet, som står for at arrangere velkomsten for de nye studerende. - Det er et rigtig stort planlægningsarbejde, og vi har haft mange folk der har siddet og planlagt de sidste par måneder, fortæller den kommende formand for Studentersamfundet ved Aalborg Universitet, Mick Scholtka, til TV2 Nord. Det er særligt den nuværende formand samt næstformand, der har stået for planlægningen. På selve dagen er et par hundrede frivillige med til at pakke måltider ned til de nye studerende, og det er blevet et stort logistisk puslespil, nu hvor de nye studerende er fordelt ud over alle fakulteterne i stedet for at være samlet på Honnørkajen. Desuden møder de nye studerende forskudt, så forsamlingsforbuddet overholdes. - Vi har 4.000 studerende som alle skal have et måltid. Nogle får morgenmad andre frokost, mens dem som møder senest får kage, så der er nok at se til, siger Mick Scholtka. Opdeling i klynger Ud af de 4.500 nye studerende er det kun omkring 500 som starter på Aalborg Universitets afdelinger i Esbjerg og København. 1.400 har første møde med universitet på afdelingen på Strandvejen i det centrale Aalborg, og her er Niels Boysen tutor for en gruppe. - Vi er tre studier, som er tæt knyttet. Tidligere er vi mødtes og har siddet sammen, men det gør vi ikke år. De studerende er delt op i klynger på omkring 30, og de skal så vidt muligt holde sig sammen i de klynger, fortæller tutor på Produkt- og Designpsykologi ved Aalborg Universitet, Niels Boysen, til TV2 Nord. En af dem, som er spændt på at komme til at studere, er Mathilde Johansen. Hun er netop flyttet fra Langå ved Randers til det nordjyske for at uddanne sig. Hvordan bliver det med studiestart uden fest? - Det bliver anderledes. Jeg vil indrømme, at det var noget af det, som jeg havde set frem til, men jeg har læst, at det i stedet bliver fordelt ud over nogle måneder, så vi spreder det hele lidt ud, fortæller Mathilde Johansen, der skal læse Produkt- og Designpsykologi. Nicolai Elmholt skal starte på samme studie, og han tror på, at det sagtens kan lade sig gøre at få en god studiestart uden fester. -  Så længe der bare er noget socialt, hvor man kan lære dem man skal studere med at kende, så tænker jeg, at det er helt fint, siger Nicolai Elmholt.